1. Bdejna u komplejna ġimgħa fejn il-Prim Ministru ddeċieda li jinżel fil-kamp tal-battalja u jidħol dritt dritt għall-kampanja medjatika. F'ħafna, din kienet ripetizzjoni ta' dak li seħħ tul in-numru ta' snin li għaddew. Drajnih mingħajr ma ċekkinnih. Il-persentaġġi tal-opinjoni juru mod, u allura jrid jidħol sabiex jibdew juru mod ieħor. F'ħafna drabi, mertu tiegħu, rnexxielu. Wassal messaġġ b'ripetizzjonijiet ripetuti tal-istess punti magħmula fi programmi differenti. Kuljum, kull filgħaxija sibnih jidher iwieġeb għal domandi differenti jew ixandar waħdu. Kull darba mmissu mal-kuntrasti bejn il-verità u l-fatti, u fuq in-naħa l-oħra l-perċezzjonijiet varji li jittieħdu. 2. X'ser jirnexxilu jwassal din id-darba, ma nafx. Biss, rajt li niżel kmieni wisq fil-leġislatura u qiegħed jidher li qed jirreaġixxi mingħajr ma neċessarjament jaf fejn huwa ser iwassal lilu nnifsu. Għax hemm ċerti regoli li ftit jistgħu jaħarbu minnhom. Fil-Gvern, il-partiti politiċi jitilfu mill-udjenza u mill-appoġġ. Ftit huma dawk li jirnexxilhom il-kontra, imma dan ma jfissirx li hawn f'pajjiżna dan ma jistax iseħħ. Iktar u iktar b'persuna li rnexxielha tikkonsolida fiha maġġoranza qawwija li ħadd qablu ma rnexxielu. Imma biex verament jirnexxilek, trid tiċċumbahom bil-preċiż waħda wara l-oħra, u mhux tittama li waħda tpatti għal diversi oħrajn żbaljati. 3. Hemm ir-realtà tal-fatti li kull mexxej jista' jew iżomm magħhom jew jaħrab minnhom. Jiddependi xi jrid għalih innifsu u għal dawk li, f'demokrazija, jirrappreżenta. Illum hemm konsolidat li diversi deċiżjonijiet mhumiex qegħdin jittieħdu mill-Ministri nfushom, imma direttament miċ-ċentru ta' Kastilja. Hemm indħil kontinwu li, fl-aħħar tal-jum, inkwiet ser iġib. Il-ħsieb li f'kull rokna tal-istituzzjonijiet irid ikun hemm persuni mhux sempliċement lejali, imma lejalissimi, lejn il-Prim Ministru qed idur fuq ilsien in-nies. Tidher ċara li hemm fissazzjoni qawwija li kull persuna trid tiġi mneħħija u flokha tidħol oħra li mhux neċessarjament għandha l-istess esperjenza jew abbiltà bħal ta' qabilha. 4. Dejjem jekk kemm-il darba x-xniegħat isiru realtà, din il-ġimgħa smajna b'numru ta' tibdiliet oħra, partikolarment fl-amabaxxaturi ta' pajjiżna. Huwa ċar li l-għażla qegħda ssir mhux fuq il-merti diplomatiċi jew ta' konoxxenza diretta tal-affarijiet barranin, imma fuq dawk politiċi. Ngħid li anqas, fl-opinjoni tiegħi, ma qegħda ssir b'konvinzjoni mill-Ministru jew mill-Ministeru tal-Affarijiet Barranin. Għalhekk, ser nerġgħu nibgħatu barra minn xtutna persuni li ma ġewx imħarrġa għal dak il-post. Ngħid li, mingħajr ma tagħmilha regola tad-deheb, aktar ma jkollok diplomatiċi tal-karriera iktar aħjar għax tissoda l-livell tagħna. Dan għax hemm persuni li mhumiex fis-servizz li jistgħu jkunu kapaċi jidħlu jitħalltu u jibdlu ċertu impostazzjonijiet. Biss, tant kollox qiegħed isir malajr malajr li l-prudenza u l-għaqal qed jinxeħtu 'l barra mit-tieqa. Mhux biss, imma hawn dan l-indħil kontinwu li qiegħed iwassal għal dawn it-tipi ta' reazzjonijiet reazzjonarji. Forsi kien ikun aħjar li għażilna triq iktar trasparenti, ġdida u progressiva fejn il-mertu jista' jiġi mkejjel. Wara d-diskors kollu li ntqal fil-kampanja elettorali kont naħseb li dan il-Gvern kien jippreferi li jġib lil dawk li beħsiebu jappunta bħala ambaxxaturi quddiem il-Kumitat Parlamentari qabel u, l-ewwel, isir għarbiel u skrutinju demokratiku. Dan mhuwiex isir, u wisq inqas ser isir, għax dak li ntqal mhuwiex dak li ser isir. Dan għax jidher ċar li f'moħħ uħud mill-partit li l-maġġoranza elettorali qawwija u tagħhom trid tissarraf b'deċiżjonijiet li jaffermaw b'saħħa, kontra l-forza tar-raġuni, dik l-impożizzjoni. 6. Hemm diversi kuntrasti li llum, wara d-9 ta' Marzu, qed jiġu reġistrati mill-poplu. Altru dak li ntqal fil-kampanja, u altru dak li qiegħed isir. Altru d-diskors ħelu u li jiġbdek li sar qabel, u altru dak li qiegħed isir illum. L-impostazzjoni hija lejn impożizzjoni u affermazzjoni li l-poter qiegħed f'idejhom. Għad-differenza ta' żmien ieħor, din tal-lum hija soċjetà demokratika fejn il-poplu għandu moħħu ferm iktar miftuħ minn qabel. Tista' tipprova tinfluwenzah minn ħafna bumbardamenti fejn tidher il-ħin kollu. Biss mhuwiex ser jibla' dak kollu li tgħid, issa meta qiegħed jibda' jingidem. U dan mhuwiex ġej għax xi ħadd naqas lill-ieħor fl-istima jew fl-apprezzament tal-kwalitajiet tiegħu, imma għax hemm realtà li kull politiku jrid jiffaċċja. Fosthom, fortunatament, il-Prim Ministru nnifsu.
Reazzjonijiet reazzjonarji